
Днес, 28.08.2026 г. /петък/ от 09:00 часа в заседателната зала на втори етаж, находящ се в новия корпус в сградата на Община Ветово, гр. Ветово, ул. „Трети март“ №2, се проведе публично обсъждане на проектобюджета на Община Ветово за 2026 г.

На обсъждането присъстваха:
Д-р Мехмед Мехмед – кмет на Община Ветово;
Бюлент Салимов – Председател на Общински съвет – Ветово;
Петко Ахмаков – зам. Председател на Общински съвет – Ветово;
Общински съветници;
	Кметове на населени места;
Служители на общинска администрация – Ветово;
Директор на СУ ,,Васил Левски“ с ПП Гр. Ветово.

Д-р Мехмед Мехмед – кмет на Община Ветово:
Уважаеми кметове, 
уважаеми общински съветници, 
уважаеми директори на училища, 
уважаеми граждани, 
добре дошли на публичното обсъждане на проекта за бюджет за 2026 година, който ще бъде евентуално приет септември месец. За поредна година, доста след разумния срок за приемане на бюджет, факт е, че един бюджет, приет в третото тримесечие, вече не е толкова актуален, а по скоро е бюджет, който трябва да приключи годината. За това параметрите основно са в рамките на  това, което общината, разбирайте кметствата и съответно първостепенните разпоредители,  са изразходвали в зависимост от правилата, които са по времето на неприет бюджет, а именно 1/12 или в рамките на това, което 1/12 от годишния бюджет и в размера на изхарчените средства от предходната година. Това е ситуацията, надявам се вече за следващата година наистина да имаме бюджет, който да бъде приет в началото на годината, така че да могат да бъдат планирани правилно дейностите в нашите населени места, по този начин и второстепенните разпоредители да могат да си планират дейностите. Освен всичко това, следващата година вече е и изборна година, така че ще бъде много неприятно, ако отново бюджетът не бъде приет в началото на годината. Поне засега няма индикации това да не се случи, но и миналата година нямаше – видяхте какво стана, така че при тази динамична, вътрешно-политическа ситуация и международна такава, не можем да кажем какво ще се случи след месец-два, три, а да не говорим след година. Така че днес ще представим основната рамка на проекта за бюджет за 2026 година, както казах това, вече на повече от половината е изпълнен. 
Заповядай, Кадер!

Кадер Мадан – Старши експерт "Бюджет и финанси":
Здравейте на всички! Изготвила съм проектобюджета за 2026 година.
(представя презентация за бюджета на присъстващите в залата)

Недялка Паригвоздева – общински съветник ПП ,,БСП“:
Като първи коментар на това, което ни се представи, поздравления за дирекцията, която ни представи бюджета, защото ние знаем какви са изискванията, как трябва всяка една цифра има сериозни пояснителни записки по нея и да се обясни примерно всеки един трансфер, всяко едно преместване, всяко едно възстановяване точно по сметката, по разхода по който трябва да бъде. Представен ни беше един стегнат, добре обмислян бюджет, като се акцентира така както трябва да е по структура, по пера също видяхме разпределение, всичко, което можеше да бъде посочено и което ние след това употребяваме разбира се. Това е една първоначална снимка на това, какво ще се изпълни до края на годината. Беше ни предоставен отчет за 2025 година, сравнена с 2024 година, което беше също много добър вариант, в който ние да видим къде сме, какво сме направили 2025 спрямо 2024 година, живот и здраве, след следващата година ще имаме това сравнение за 2026 спрямо 2025 година. Видяхме предварително, че 2025 година е една много добра година, пожелаваме 2026 да бъде още по-добра, за да можем при това сравнение да видим къде е общината и да се сравним не само с години назад, а и с други общини. 

Д-р Мехмед Мехмед – кмет на Община Ветово:
Аз искам само да поясня, че тази моментна ,,снимка“, която беше описана тук, всъщност не е това, което ще правим до края на годината, а това, което сме направили до сега плюс евентуално което можем да направим. Това го казах в началото на моето изказване. Исках да поясня, че това, което днес ви представихме, са едни показатели, детайлите вече вие ще получите със самия бюджет и те ще бъдат тема на разговор по време на обсъждане на самия бюджет на комисии и съответно на заседанието на общинския съвет, когато трябва да се приеме бюджета на общината. Тогава ще има повече детайли, с конкретни обекти и с конкретни стойности. Не знам на вас кое ви направи най-много впечатление, но на мен това, че 80% от разходите ни са за заплати и дофинансирания, 20% са за издръжка. И когато една община има такова разпределение на бюджета, каква услуга ще очакваме от нея като граждани? Аз ви го казвам като поглед отстрани. За съжаление, всички общини са в такава ситуация. Видяхте в началото, че бяха посочени проценти на увеличение на държавна субсидия, на средствата за делегирани от държавата дейности… Видяхте ли процентите какви са? 6-7 и така… а инфлацията колко е тази година? Говоря го не за друго, сред нас има и директори на училища, те знаят какво е като разход вече през тази година, тук са и кметове на населени места, и те знаят какво е разход за тази година, като приходите са с 5-6% увеличение.
Ние като община, предприехме стъпка миналата година да не увеличаваме данъци и такси, с оглед на това, жителите на нашата община да не усетят и от страна на общината натоварване с навлизане на еврото. Да, но това рефлектира върху нашите възможности. Със сигурност, едно увеличение от 50% на такса смет примерно, щеше да доведе до около 200 хиляди допълнителни средства в бюджета на общината. Не очаквам разбиране от гражданите, защото в крайна сметка всеки гледа джоба си. Да, но гледайки джоба си, поставяме високи условия за това какво се случва около нас и като услуги, които трябва да извършваме. Ситуацията е такава, че ние нищо не искаме да даваме на държавата, но искаме всичко от нея. И общините в момента са буфера между държавата и гражданите, както е било винаги.
Въпреки тези трудности, ние сме се постарали да направим един балансиран бюджет, който със сигурност не е този, който бихме искали да бъде, защото в този бюджет има много компромиси, има много компромиси, които трябва да правят кметствата, има много компромиси, които трябва да прави общината като цяло. Но, за да могат да функционират системите на общината, ние сме длъжни да го направим.

Недялка Паригвоздева – общински съветник ПП ,,БСП“:
Изпуснахме една важна отметка, че това е първият бюджет в евро, но да кажа, че със залагането на еврото в 2026 г. имаме и още един капан, който може да се появи. Много от нещата, това, което беше в лева – стана в евро, ето ви едни 100% където се качва дадена услуга или дадено изделие, съоръжение, което ти трябва да го заложиш. От друга страна, много от приходите, които се залагат и които използваме, просто получиха едно превалутиране, тоест, това, което беше в лева, разделено на 1.95583 и го получихме в евро. Тук имаме пък едни 100% надолу, тоест, ние имаме по-малко спрямо това, с което сме били предходната година. Ето ви едни 200% за някои дейности, където идва сериозен проблем. Но това е в централния бюджет, в страната, не е само при нас.

Д-р Мехмед Мехмед – кмет на Община Ветово:
Спомних си нещо. Тези, които 2019 година са били общински съветници, може да им се стори дежа-вю като гледат цифрите, защото тогава, горе-долу, бяха същите в лева. До миналата година аз много се радвах, че за 6 години успяхме почти двойно да увеличим заплатите, съответно и рамката на бюджета на общината. Преди, такива цифри за бюджет на общината даже не сме си мечтали, че може да има. И точно в този момент се нулирахме и се върнахме в 2019 година, защото си спомням, че тогава минималната работна заплата беше 610 лева, сега е 610 евро. Върнахме се 6-7 години назад, за съжаление… и от тук нататък трябва да продължаваме отново да градим, и въпросът е кой ще има сили да продължи да го прави.
Благодаря ви за вниманието! Повече подробности ще има на комисии, когато обсъждаме в детайли бюджета. Хубав ден на всички!



Публичното обсъждане приключи в 10:00 часа.



Протоколирал:/п/
Тюлин Тахирова, специалист „ОТАООбС“
1

